Néese idécaalíté catáca yàacawa domingo èerita,
irìcu yái èeri semana idàbéericawa irìcu,
yá idécaté nàwacáidacawa níái Jesús yéewáidacaléca,
nabàlìacaté nacái capìi inùmawa dàalawaca,
cáalucáináté nía Judío íiwacanánái íicha.
Yá Jesús yàanàacaté nàatalé,
yá ibàlùacatéwa nalí bamuchúami,
íimacaté nalí:
“¡Matuíbanáitacué pía!”
Idécanáamité cài íimaca nalí,
yá yáasáidacaté naicá icáapiwa útuwi yáaminá,
ibàlài icháuná yáaminá nacái.
Yáté casíimáica níái yéewáidacalénáica naicácaalíté Náiwacaliwa.
Yá Jesús íimaca nalí àniawa:
“¡Matuíbanáicué pía!
Càide iyúwa Núaniri ibànùanáté núa aléi,
càita nacái nubànùapinácuéca pía.”
Idéca nacáita càica íimaca nalí,
yá ipùaca icalésawa napùalé,
íimaca nalí:
“Pimàacacué Espíritu Santo ìyaca píapicha.
Iná níái pimàaquéeyéicuéca piwàwawa ibáyawaná íicha,
Dios imàacapináca iwàwawa nabáyawaná íicha.
Níái càmíiyéica pimàacacué piwàwawa ibáyawaná íicha,
càmita nacái Dios imàacapiná iwàwawa nabáyawaná íicha.”
Quéwa yái Tomás abéeri néená níái doceca,
íipidenéerica nacái Dídimo,
canácaté náapicha néenini Jesús yáasáidacaalítéwa nalí.
Néese níái áibanái Jesús yéewáidacaléca,
náimacaté Tomás irí:
“Idéca waicáca yái Wáiwacalica.”
Yá íimaca nalí:
“Càmita nuebáidata ìwali,
càmicaalí nuicá icáapi icháuná útuwi yáamináca,
càmicaalí nacái nùiyaa nucáapi ipùatawa yáaminá irìcu,
càmicaalí nacái nùiyaa nucáapiwa ibàlài icháuná irìculé.”
Néese abéeri semana idénáami,
yáté nàwacáidacawa àniawa níái Jesús yéewáidacalénáica capìi irìcu.
Yá néenialíca,
Tomás ìyaté náapicha néeni.
Iná éwita nabàlìacaté capìi inùma dàalawaca,
càicáaníta,
yáté Jesús yàanàaca ibàlùacawa nalí bamuchúami,
yá íimaca nalí:
“¡Matuíbanáicué pía!”
Néese,
yá Jesús íimaca Tomás irí:
“Piicá nucáapi,
pìiyaa picáapi ipùatawa chái útuwi yáaminá irìcu.
Pìiyaaca nacái picáapiwa nubàlài icháuná irìcu.
Pía càmíirica yeebáida cáuca núa,
siùcade,
peebáidacáita nùwali.”
Yá Tomás íimaca:
“¡Nuíwacali,
nùasu Dios!”
Jesús íimaca irí:
“Tomás,
piicácáiná núa.
Yá àtata peebáida cáuca núa.
Casíimáiyéi níái yeebáidéeyéica nùwali,
éwita càmita naicá núa.”
Jesús imànicaté madécaná níái càmíiyéica wenàiwica idé imànica,
quéwa imànicaté nacái áibanái quiríta yéewáidacalénái yáacúalìcuta,
quéwa càmita natànàa nía chái irìcu cuyàlutaquéi.
Quéwa níái càiyéica watàaníca ìwali chái,
nutànàacaté nía yéewacaténácué peebáidaca Cristoca yái Jesús,
yái Dios Iirica.
Iná peebáidacaalícué ìwali,
yásí pidènìacuéca picáuca càmíiri imáalàawa ìwalíisená.